**Referat fra bestyrelsesmøde nr. 1-2023, tirsdag den 10. jan. 2023**

**Til stede:**
Carl-Johan Dissing (CJD)

Annette Lund Jensen (ALJ)

Andreas Poulsen (AP)

Malene Tylak Rodkjær (MTR)

Torben Pedersen (TP)

Joachim Danckert (JD) -referent

Afbud fra Nicolaj Frederiksen (NF)

**Dagsorden:**

01. Opfølgning på sidste møde

02. Økonomi - kontingenter - kommunen herunder ac-tilskud 2023

03. Lokalplan – stade

04. Visionsplanen for Gjøl Havn – stade og evt. fællesmøde incl. emner til LUP

05. RIB – rengøring og konservering

06. Eventuel køb af større båd til klubben (maxi 77 – Kaj Hedegaard)

07. VHF – opfølgning på kursus evt. Aalborg?

08. EL-lås – klubhuset - opgradering

09. Søredningstjeneste – vinteraktivitet?

10. Generalforsamling 2023 – på valg er Joachim, Andreas og Carl-Johan

11. Vedligehold klubhus – opsætning af lydplader

12. Møde i DGI-huset og Regionsmøde

13. Surf-station – rest kr. 100.000? Stade

14. Eventuelt (Ombord app, forsikring af RIB, vinter-el mv)

**01. Opfølgning på sidste møde**

Surfertrailer er gået i stykker. Anskaffelse af ny trailer afhænger af om hvad der sker mht. ny SURF-station på vinteropbevaringspladsen.

J**D** vil kontakte Mikkel for at få ham til at slette de annoncører, der ikke længere er annoncører, fra hjemmesiden.

**02. Økonomi - kontingenter - kommunen herunder ac-tilskud 2023**

JD runddelte regnskabet for 2022 (regnskabet var også sendt til bestyrelsesmedlemmerne før mødets afholdelse). JD gennemgik regnskabet, der udviser et overskud på kr. 13.696 (mod et budgetteret underskud på 30.063). Bankkonto pr. 31.12.22 kr. 357.216 (pr. 31.12.21: 331.147). Regnskabet blev godkendt og underskrevet af bestyrelsen (NF mangler dog at underskrive). JD aftaler med Asbjørn mht. revision.

Antallet af medlemmer pr.31.12.2022 var 166 mod 173 i 2021.

Det foreslåede budget for 2023 blev også gennemgået; der budgetteres med et underskud på kr. 33.959. Det foreslåede budget inkluderer ikke evt. anskaffelse og drift af kølbåd (se punkt 06) og evt. medfinansiering af SURF-station (se punkt 13).

Vedr. tilskud fra Jammerbugt Kommune: Kommunen vil stadig ikke godkende klubbens udgifter til rengøring (kr. 7.007 i 2022), bl.a. fordi klubhuset kan benyttes af gæstesejlere, og kommunen vil ikke betale for rengøring efter gæstesejleres brug af klubhuset.

Bestyrelsen vil på generalforsamlingen foreslå samme kontingentsatser i 2023 som i 2022.

**03.** **Lokalplan – stade**

Lokalplanforslaget for havnen (Lokalplanforslag 20-006) er blevet godkendt af Kommunalbestyrelsen den 15.12.2022.

**04. Visionsplanen for Gjøl Havn – stade og evt. fællesmøde incl. emner til LUP**

Visionsplanen for Gjøl Havn er blevet godkendt af kommunalbestyrelsen.

På Teknik og Miljøudvalgets møde 09.01.2023 blev den under punkt 11 indstillet at der afsættes 0.5 Mkr. til ”Skitseprojekt Gjøl Havn” (det drejer sig formentlig om en forundersøgelse vedr. en udvidelse af Gjøl Havn).

Der skal indkaldes til et fællesmøde med klubberne på havnen bl.a. for at få udarbejdet en prioriteret liste over emner til LUP’en. (**CJD** tovholder for GSK)

**05. RIB – rengøring og konservering**

RIB’en, der er kommet på land og p.t. står hos SmedBent, trænger til en ordentlig omgang rengøring. **CJD** ser på hvad der skal bruges af rengøringsmidler på hypalonpontonerne.

En presenning, magen til den gamle, laves ikke mere. **JD** anskaffer en ny presenning, som forhåbentlig kan bruges.

**06. Eventuel køb af større båd til klubben (maxi 77 – Kaj Hedegaard)**

Evt. køb af en kølbåd fx en Maxi 77 til bl.a. skolesejlads tages op som et punkt på generalforsamlingen.

**07. VHF – opfølgning på kursus evt. Aalborg?.**

Der planlægges her og nu ikke med afholdelse af et VHF-kursus, ligesom klubben heller ikke planlægger med afholdelse af kurser til duelighedsbevis.

**08. EL-lås – klubhuset - opgradering**

Den relativt nye kodelås på døren til klubhuset fungerer ikke optimalt; det er umiddelbart ikke muligt at slå kodelåsen fra, så den ikke låser igen efter 15. minutter. Herudover skal det også være muligt at låse op med en nøgle, så man kan komme ind i huset selv om kodelåsen ikke virker. **CJD** kontakter Martin Lukassen mht. kodelåsproblemet.

**09. Søredningstjeneste – vinteraktivitet?**

Dansk Søredningstjeneste har i flere tilfælde i 2022 hjulpet både med motorstop til Gjøl Havn.

Dansk Søredningstjeneste tilbyder et gratis foredrag ”Book en søhelt” (dog skal transportomkostninger dækkes) omhandlende Dansk Søredningstjeneste og om sikkerhed til søs.

**JD** kontakter Dansk Søredningstjeneste for at aftale en klubaften i foråret

**10. Generalforsamling 2023 – på valg er Joachim, Andreas og Carl-Johan**

**Generalforsamling tirsdag den 14. februar kl. 19.00 i klubhuset. JD** køber ind til oste-rullepølsemadder samt køber drikkevarer.

**11. Vedligehold klubhus – opsætning af lydplader**

CJD har købt nogle troldtekt plader samt isoleringsbats. **CJD og AP** er tovholdere på opsætningen

**12. Møde i DGI-huset og Regionsmøde**

MTR og JD deltager i DS regionsmøde i Aalborg

Man. den 27. feb. kl. 19.00-21.30, Aalborg Sejlklub, Skydebanevej 40, 9000 Aalborg

TP deltager i ”Ta din forening til nye digitale højder”

Den 25.01.2023 kl. 19-21 i Brovst Sport og Kulturcenter, Damengvej 2, 9460 Brovst

**13.** **Surf-station – rest kr. 100.000? Stade**

Jammerbugt kommune har bevilget kr. 50.000; tidligere har Norlys bevilget kr. 100.000, så der mangler kr. 100.000. I den nyligt godkendte lokalplan 20-006 er den sydligste trekant af vinteropbevaringspladsen udlagt til SURF-station, og det er bestyrelsens opfattelse, at det er vigtigt at klubben kommer i gang med etableringen. Der søges stadig om de sidste kr. 100.000 til fase 1, **TP** tovholder. **På generalforsamlingen tages det op som et punkt om klubben skal garantere de sidste kr. 100.000 til fase 1 for at kunne komme i gang med etableringen af SURF-stationen i foråret 2023.**

**14. Eventuelt (Ombord app, forsikring af RIB, vinter-el mv)**

DS s nye app. Ombord vil blive præsenteret på regionsmødet den 27. feb. (se punkt 13).

CJD har haft kontakt til forsikringsselskabet vedr. forsikring af RIB’en.

El er blevet dyrt, og det blev diskuteret om GSK skal opkræve et el-gebyr, når klubhuset

udlånes gratis til fx Fisker- og bådelauget. Det blev besluttet, at der ikke opkræves et gebyr.

Mht. el bibeholder GSK den nuværende ordning (pulje el) mht. afregning af el.

Optagning 2023: 1. optagning den 14. oktober, 2. optagning den 28. oktober

Isætning 2024: 1. isætning den 6. april, 2. isætning den 20. april.

**JD** sætter datoerne i kalenderen

**Næste bestyrelsesmøde møde: tirsdag den 28 februar kl. 19.00 (bemærk den nye dato)**